มารู้จักหุ้น ZIGA
บริษัท ซิก้า อินโนเวชั่น จำกัด (มหาชน)  หรือ ZIGA
15 ส.ค. 2560

ลูบคมตลาดทุน : ธนะชัย ณ นคร
บริษัท ซิก้า อินโนเวชั่น จำกัด (มหาชน)  หรือ ZIGA
เป็นหุ้นน้องใหม่กำลังเข้าเทรดในตลาด mai วันที่ 17 สิงหาคมนี้
อาจมีนักลงทุนบางส่วนไม่สนใจหุ้นใน mai
เพราะมองว่า พี/อี ตลาด  mai สูง(86 เท่า) และหุ้นบางตัวพอเจ้าของได้เงินไปแล้วก็เงียบๆ ไม่มีอะไรตื่นเต้น
แต่จริงๆ แล้ว ต้องดูเป็นรายตัว และหุ้นอยู่ในธุรกิจอะไร
ไปมองแบบเหมาเข่งไม่ได้
ยิ่งพักหลัง กฎเกณฑ์การเข้าจดทะเบียนในตลาดหลักทรัพย์ฯของ ก.ล.ต. มีความเข้มงวดขึ้น
ก็น่าจะช่วยการันตีผู้บริหาร และพื้นฐานหุ้นตัวนั้นได้ดียิ่งขึ้น
ZIGA มีราคาไอพีโออยู่ที่ 5.90 บาท
ล่าสุด บล.เอเชีย เวลธ์ เคาะมูลค่าเหมาะสมออกมาให้แล้วที่ 8.80  บาท ที่ระดับ พี/อี 16 เท่า
ดูพี/อี แบบนี้แล้ว เห็นไหม ต่ำกว่าของตลาด mai ตั้งเยอะ
ส่วนราคาเป้าหมายที่ว่านั้น มีอัพไซด์จากราคาไอพีโอถึง 49.15%
จำนวนหุ้นไอพีโอของ ZIGA ที่นำออกมาขาย 130 ล้านหุ้น หุ้นละ 5.90 บาท ถือว่า “ไม่หนัก”
จำนวนหุ้นที่นำออกมาขายเป็นของ ZIGA 80 ล้านหุ้น
และของบริษัท ดีงาม โฮลดิ้ง จำกัด  จำนวน 50 ล้านหุ้น ดังนั้น เงินที่ได้จากการขายไอพีโอ จะเป็นของ ZIGA ประมาณ 60% และผู้ถือหุ้นเดิม 40%
มีปุจฉาว่า ZIGA เอาเงินไปทำอะไร
นั่งอ่านไฟลิ่งแล้ว  ถือว่าน่าสนใจ
ZIGA ได้เงินจากการระดมทุนประมาณ 455 ล้านบาท
เงินจำนวนนี้ทาง ZIGA จะนำไปก่อสร้างโรงงานแห่งใหม่เพื่อเพิ่มกำลังการผลิต และคาดว่าจะเริ่มดำเนินการได้ภายในไตรมาส 4 ปีนี้
และบางส่วนนำไปใช้เป็นเงินทุนหมุนเวียน
จะเห็นว่า ไม่มีการนำเงินไปใช้หนี้ ซึ่งอาจผิดวัตถุประสงค์ของการระดมทุน
และทำให้ที่ปรึกษาทาการเงิน(ร่วมกับเจ้าของ) กำหนดราคาหุ้นแบบ(เกือบ) เต็มมูลค่า หรือ Full Value ทำให้นักลงทุนไม่ค่อยจะสนใจหุ้นแบบนี้เท่าไหร่
นั่งอ่านไฟลิ่งเพิ่มเติม ยังพบว่า ZIGA ยังมี Growth Story ที่น่าสนใจ
ZIGA ทำธุรกิจ ผลิตและจำหน่ายเหล็กโครงสร้างประเภท Pre-zinc  ภายใต้แบรนด์ ZIGA
ตราสินค้านี้ ถือว่าได้รับการยอมรับจากลูกค้าอย่างมาก
ในช่วง 4 ปีข้างหน้า ZIGA มีแผนเพิ่มกำลังการผลิตเฉลี่ยปีละ 29%
นัยสำคัญ เพื่อรองรับความต้องการในประเทศ
และยังมีแผนเปิดประตูไปยังต่างประเทศ เริ่มจากกลุ่ม CLMV ที่มีอัตราเติบโตทางเศรษฐกิจค่อนข้างสูง
อ้อ…ZIGA ยังมีสินค้าท่อร้อยสายไฟประเภท Pre-zinc ภายใต้ตราสินค้า DAIWA ด้วย
ทว่า สินค้าตัวนี้จะสร้างรายได้คิดเป็น 10% ของ ZIGA เท่านั้น
ต่างจากตัวแรกที่ปั้นรายได้ให้กว่า 90% ของรายได้ทั้งหมด
กำไรสุทธิของ ZIGA ถือว่าน่าสนใจเช่นกัน
ปี 2557 กำไรสุทธิ 17.30 ล้านบาท
พอมาปี 2558 เพิ่มเป็น  68.60 ล้านบาท และปี 2559 จำนวน 226 ล้านบาท และมีค่าเฉลี่ยของ ROA ย้อยหลัง 3 ปีอยู่ที่ 37.60% และอัตราการเติบโตเฉลี่ยย้อนหลัง 3 ปี 45%
นักวิเคราะห์มีการประเมินคาดการณ์กำไรสุทธิของ ZIGA ในปี 2560 ว่าอยู่ที่ 286 ล้านบาท เพิ่มขึ้น 16%
ตัวเลขสำคัญที่บ่งบอกถึงคงวามน่าสนใจของหุ้น ZIGA คือ ค่า PEG
PEG หรือ PE to Growth ของ ZIGA อยู่ที่ 0.62 เท่า ถือว่าอยู่ในเกณฑ์ที่ดีมาก
สำหรับค่า PEG เป็นค่าที่นักลงทุนแนว VI ชอบดูกัน
นั่นเพราะบางตัว พี/อี อยู่ระดับต่ำก็จริง แต่อัตราการเติบโตข้างหน้านั้น แทบจะมองไม่เห็น จึงต้องดูค่า PEG ด้วย
PEG ที่ดีนั้น จะต้องมีค่าไม่เกิน 2%
เขียนถึงจุดแข็งต่างๆ ของ ZIGA แล้วอาจมีคำถามว่า จุดที่ต้องระวังมีอะไรบ้าง
เริ่มจาก มีหุ้นของผู้มีส่วนร่วมในการบริหาร ที่ไม่ติด Silent period จำนวน 39,222,221 หุ้น คิดเป็น 7.54% ซึ่งหุ้นจำนวนนี้จะขายได้ในวันแรกที่เข้าซื้อขาย
ในด้านความเสี่ยงของ ZIGA ก็ยังมีเรื่องความผันผวนของราคาวัตถุดิบ
ความผันผวนของอัตราแลกเปลี่ยน
และความเสี่ยงจากมาตรการตอบโต้ทางการค้าจากภาครัฐ
ดูจากตัวเลขต่างๆ แล้ว
ZIGA จัดเป็นหุ้น Growth Stock ที่ดีอีกตัว